नई दिल्‍ली: ऑस्‍ट्रेलिया के खिलाफ पांच मैचों की वनडे सीरीज में भारतीय टीम की जीत हासिल करने के लिए भारतीय टीम को अपना सर्वश्रेष्‍ठ प्रदर्शन करना होगा. ऑस्‍ट्रेलिया के धुरंधर बल्‍लेबाजों के बल्‍ले की धार पर अंकुश लगाने के लिए भारतीय गेंदबाजों को पूरा जोर लगाना होगा. वैसे, टीम इंडिया के तेज गेंदबाज उमेश यादव और मोहम्‍मद शमी इस सीरीज में खास उपलब्धि हासिल कर सकते हैं. ये दोनों ही गेंदबाज वनडे में 100 विकेट की उपलब्धि के करीब पहुंच गए हैं. उमेश यादव के नाम फिलहाल 70 वनडे मैचों में 98 विकेट हैं और उन्‍हें 100 विकेट तक पहुंचने के लिए महज दो विकेट की जरूरत है. इसी तरह मोहम्‍मद शमी ने 49 मैचों में 91 विकेट हासिल किए हैं, उन्‍हें 100 विकेट हासिल करने के लिए 9 विकेट की दरकार है.